Riaan Benadé na sewe weke onttroon op Top-20Elandré se nuuste album word later vandeesmaand uitgereik. (Foto: Verskaf) Dewald Wasserfall betree vandeesweek die Maroela Media Afrikaanse Top-20 in die 19de plek met ŉ splinternuwe lied uit sy eie pen getiteld “Oorleef”. Die nuwe enkelsnit dra ŉ kragtige boodskap van oorlewing. Nadat Wasserfall verlede jaar uit ŉ baie diep depressie gekom het, wou hy ’n manier vind om sy gevoelens te verwoord. Volgens Wasserfall is die lied ŉ opsomming van hom en talle ander se frustrasies die afgelope jaar en dat daar sal hoop wees dat dinge sal beter raak. Oorleef is ook die titel van sy nuwe album. Elandré onttroon na sewe weke Riaan Benadé se “Spontaan” in die eerste plek met sy nuwe enkelsnit “Binne & Buite”. Die liedjie verskyn in sy jongste album, Rugsak, wat binnekort uitgereik word. In vandeesweek se Maroela Media Afrikaanse Top-20 is daar vyf snitte wat styg, vyf wat daal, nege wat onveranderd bly en ŉ nuwe enkelsnit wat sy toetrede tot die Maroela Media Afrikaanse Top-20 maak. * Die Maroela Media Afrikaanse Top-20 word saamgestel deur enkelsnitvrystellings en verskeie datafaktore word in ag geneem: Apple Music en Spotify-stromings, YouTube-kykbeurte (spesifiek week-tot-week-data), asook radiospeeltyd. Fisieke albumverkope het geen invloed op dié treffersparade nie.